SUPER ทรุดหนัก! 5 วันรูด 28% นิวโลว์ในรอบ4ปี นลท.ยังหวั่นตั้งกองอินฟราฯฟันด์ไม่ทันกำหนด
SUPER ราคาทรุดหนัก! 5 วันรูด 28% ทำนิวโลว์ในรอบ 4 ปี วิตกตั้งกองอินฟราฯฟันด์ไม่ทันกำหนด ล่าสุด ณ เวลา 10.32 น. อยู่ที่ระดับ 0.67 ปรับตัวลดลง 0.05 บาท หรือคิดเป็น 6.94% สูงสุดที่ระดับ 0.71 บาท ต่ำสุดที่ระดับ 0.65 บาท ด้วยมูลค่าซื้อขาย 267.19 ล้านบาท
27 มิ.ย. 2561

ผู้สื่อข่าวรายงานว่า ราคาหุ้น บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ล่าสุด ณ เวลา 10.32 น. อยู่ที่ระดับ 0.67 ปรับตัวลดลง 0.05 บาท หรือคิดเป็น 6.94% สูงสุดที่ระดับ 0.71 บาท ต่ำสุดที่ระดับ 0.65 บาท ด้วยมูลค่าซื้อขาย 267.19 ล้านบาท
 
(คลิกที่รูปภาพเพื่อขยายขนาด)
โดยราคาหุ้นปรับตัวลดลงอย่างต่อเนื่องเป็นวันที่ 5 นับตั้งแต่ราคาหุ้นอยู่ที่ระดับ 0.93 บาท เมื่อวันที่ 20 มิ.ย.2561 คิดเป็นการปรับตัวลดลง 27.95% ขณะที่การปรับตัวลดลงในวันนี้ถือเป็นการปรับตัวลดลงทำจุดต่ำสุดในรอบ 4 ปี 1 เดือน นับตั้งแต่ราคาหุ้นอยู่ที่ระดับ 0.61 บาท เมื่อวันที่ 9 พ.ค.2557
ทั้งนี้ การที่ราคาหุ้นปรับตัวลดลงอย่างหนัก คาดว่าน่าจะมาจากความกังวลของนักลงทุนกับข่าวลือที่ว่า SUPER จะมีการจัดตั้งกองทุนโครงสร้างพื้นฐาน (Infrastructure Fund :IFF) ซึ่งจะนำสินทรัพย์ที่เป็นโรงไฟฟ้าพลังงานแสงอาทิตย์ (โซลาร์ฟาร์ม) ขนาดกำลังการผลิตรวม 118 เมกะวัตต์ (MW) เข้ากองทุนฯ คิดเป็นมูลค่าประมาณ 9,000-10,000 ล้านบาท และน่าจะสามารถจัดตั้งกองทุนฯ โดยเสนอขายหน่วยลงทุนได้ในเดือนพฤศจิกายน 2561 นั้นไม่ทันตามแผนที่วางไว้ อีกทั้ง มีการกังวลว่ากลุ่มผู้ถือหุ้นใหญ่ทำการขายหุ้นออกมา จนส่งผลให้นักลงทุนเกิดการขายหุ้น SUPER ออกมา
อย่างไรก็ตาม ก่อนหน้านี้ นายจอมทรัพย์ โลจายะ ประธานคณะกรรมการ SUPER ยืนยันว่า ตนไม่ได้เป็นผู้ขายหุ้นออกมา เพราะพื้นฐานบริษัทไม่มีการเปลี่ยนแปลง สำหรับตนเองได้เข้าซื้อหุ้น SUPER ส่วนหนึ่งด้วยในวันที่ 22 มิถุนายนที่ผ่านมาประมาณ 20 ล้านหุ้น เนื่องจากเป็นจังหวะที่ราคาหุ้นถูก รวมถึงยังมีแผนที่จะเข้าซื้อหุ้น SUPER เพิ่มอีก หลังจากที่มีการซื้อหุ้นจากนายประเดช กิตติอิสรานนท์มาอย่างต่อเนื่อง รวมเกือบ 10% ในช่วงที่ผ่านมา
สำหรับประเด็นของการตั้งกองทุนฯ นั้นบริษัทพร้อมจะยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ราวปลายเดือนกรกฎาคมนี้ทันที จากที่คาดว่า ก.ล.ต.จะอนุมัติหลักเกณฑ์ออกมาในช่วงเดือนกรกฎาคมนี้ หลังจากที่ได้มีการเปิดรับฟังความคิดเห็นของร่างกฎเกณฑ์ในการจัดตั้งกองทุนฯ ไปแล้วเมื่อเดือนพฤษภาคม 2561 และคาดว่าจะจัดตั้งกองทุนฯ ได้ประมาณเดือนตุลาคม-พฤศจิกายนของปีนี้
ส่วนแผนการดำเนินธุรกิจยังคงเป็นไปตามปกติ พร้อมยืนยันว่าปัจจัยพื้นฐานธุรกิจยังคงแข็งแกร่ง และมั่นใจว่ารายได้ในปีนี้จะอยู่ที่ 6,000 ล้านบาทตามเป้าหมาย
 